Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С. Г., поднесена против Министерство за спорт, по предметот Барање за пристап до информации од јавен карактер, на 30.07.2025 година, го донесе следното

**Р Е Ш Е Н И Е**

1. Жалбата изјавена од С. Г., поднесена против Министерство за спорт, заведена во Агенцијата со бр. 08-282 на 28.07.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.11-1055/7 од 25.07.2025 година СЕ ПОНИШТУВА.**

3. **СЕ ЗАДОЛЖУВА** Имателот на информации **да го препрати Барањето согласно член 18 од Законот за слободен пристап од јавен карактер, во рок од 3 дена**.

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

С. Г., како што е наведено во Жалбата, на 15.05.2025 година поднел Барање за пристап до информации од јавен карактер до Министерството за спорт, со кое побарал по пошта да му се достават фотокопија од следните информации:

„ 1. Годишна програма и План за работа на БФСМ за 2023 година.

2. Годишна програма и План за работа на БФСМ за 2023 година.

3. Годишна програма и План за работа на натпреварувчка комисија за 2023 година.

4. Годишна програма и План за работа на натпреварувачка комисија за 2024 година.

5. Календар на натпревари на БФСМ за 2023 година.

6. Календар на натпревари на БФСМ за 2024 година.

7. Конкурс и Пропозиции за натпревари во организација на БФСМ за 2023 година.

8. Конкурс и Пропозиции за натпревари во организација на БФСМ за 2024 година.

9. Извештаи за организираните и одржаните натпревари во организација на БФСМ за 2023 година.

10. Извештаи за организираните и одржаните натпревари во организација на БФСМ за 2024 година.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-282 на 13.06.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-282 од 25.06.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

Имателот на информации до Агенцијата не достави известување за постапување по донесеното Решение на Агенцијата.

Барателот на информации на 18.07.2025 година до Агенцијата достави повторно Жалба поради не постапување по Решението на Агенцијата, заведена во Агенцијата со бр.08-282.

Агенцијата со електронски допис бр.08-282 од 18.07.2025 година, ја препрати Жалбата до имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 28.07.2025 година до Агенцијата достави Решение бр.11-1055/7 од 25.07.2025 година. Во Решението е наведено: „Министерството за спорт не ги поседува Информациите содржани во барањето-жалбата, односно се информации кои ги поседува Боречка федерација, и истите се бараат на увид од страна на инспекторите за спорт при вршење на редовен/вонреден инспекциски надзор, кои изготвуваат акт во вид на Записник“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважии го задолжи Имателот на информации да го препрати Барањето согласно член 18 од Законот за слободен пристап од јавен карактер, во рок од 3 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-282 од 25.06.2025 година и не донел Решение со кое на Барателот ќе му ја достави бараната информација во целост, на начин и во форма наведени во Барањето.

Што се однесува до наводите на донесеното Решение на Имателот на информации дека „...се информации кои ги поседува Боречка федерација“, Агенцијата му укажува на Имателот на информации дека бил должен да постапи по Барањето на Барателот согласно член 18 од Законот за слободен пристап до информации од јавен карактер, а не како во конкретниот случај, да не постапува во законски предвидениот рок. Исто така, Агенцијата му укажува на Имателот на нформации дека по доставувањето на Втората жалба на произнесување кај Имателот, истиот не смее да го упати Барателот на информации да се обрати во Боречка федерација, туку бил должен да постапи согласно член 18 од Законот за слободен пристап до информации од јавен карактер.

Согласно член 18 став 1 од Законот за слободен пристап до информации до јавен карактер, кој гласи: „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.“

Агенцијата му укажува на Имателот на информации дека, при повторното постапување е должен, по приемот на ова Решение, да го препрати Барањето до Имателот на информации кој според содржината на барањето е имател на информацијата и кој самиот во својот допис го идентификува. За своето постапување е должен веднаш да го извести Барателот, и за тоа да му достави доказ дека го препратил Барањето а истовремено и да ја извести Агенцијата за заштита на правото на слободен пристап до информации од јавен карактер.

Агенцијата му укажува на Имателот на информации дека е должен да постапува соодветно согласно член 88 став 3 од Законот за општата управна постапка на начин што ќе изготви решение со јасен и извршен диспозитив, со јасни насоки и одлуки, а не да донесе описен диспозитив, како во конкретниот случај, кој е целосно нејасен.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**